REPUBLIKA SRBIJA

NARODNA SKUPŠTINA

Odbor za prostorno planiranje, saobraćaj,

infrastrukturu i telekomunikacije

13 Broj 06-2/67-15

19. februar 2015.godine

B e o g r a d

ZAPISNIK

24.SEDNICE ODBORA ZA PROSTORNO PLANIRANjE, SAOBRAĆAJ,

INFRASTRUKTURU I TELEKOMUNIKACIJE,

ODRŽANE 18. FEBRUARA 2015. GODINE

Sednica je počela u 12,00 časova.

Sednicom je predsedavao Milutin Mrkonjić, predsednik Odbora.

Sednici su prisustvovali članovi Odbora: Konstantin Arsenović, Zoran Bojanić, Dragan Jovanović, Milan Kovačević, Jovan Marković, Zoran Milekić, Mujo Muković, Katarina Rakić i Suzana Spasojević.

Sednici Odbora su prisustvovali zamenici članova Odbora: Ivan Kovačević (zamenik Vučete Toškovića), Olivera Pešić (zamenik Jovice Jevtića), Ivana Stojiljković (zamenik dr Vladimira Orlića).

Sednici nisu prisustvovali članovi Odbora: Branka Bošnjak, Saša Mirković, Goran Ćirić i Slobodan Homen, niti njihovi zamenici.

Sednici su prisustvovali iz Ministarstva građevinarstva, saobraćaja i infrastrukture: Aleksandra Damnjanović i Dejan Trifunović, državni sekretari.

Odbor je jednoglasno, u skladu sa predlogom predsednika Odbora, usvojio sledeći:

**D n e v n i r e d**

1. Razmatranje Izveštaja o radu Ministarstva građevinarstva, saobraćaja i infrastrukture za period avgust – oktobar 2014. godine (broj 02-4052/14 od 13.11.2014. godine);
2. Razmatranje Izveštaja o radu Ministarstva građevinarstva, saobraćaja i infrastrukture za period novembar 2014. godine – januar 2015. godine (broj 02-271/15 od 05.02.2015. godine).

Pre prelaska na rad po utvrđenom Dnevnom redu, na predlog predsednika Odbora, Odbor je jednoglasno odlučio da obavi objedinjenu raspravu povodom obe tačke Dnevnog reda, a zatim da se pojedinačno izjašava o svakom Izveštaju.

Prva tačka dnevnog reda - **Razmatranje Izveštaja o radu Ministarstva građevinarstva, saobraćaja i infrastrukture za period avgust – oktobar 2014. godine**

Druga tačka dnevnog reda - **Razmatranje Izveštaja o radu Ministarstva građevinarstva, saobraćaja i infrastrukture za period novembar 2014. godine – januar 2015. godine**

U uvodnom izlaganju Dejan Trifunović, državni sekretar u Ministarstvu građevinarstva, saobraćaja, i infrastrukture istakao je da je glavna aktivnost Ministarstva izražena kroz nekoliko fokusa.

Jedan od fokusa je monitoring na realizaciji ključnih infrastrukturnih projekata u Republici Srbiji. Trenutno se 23 projekta ističu kao bitna, jasno se zna vertikala i horizontala za svaki projekat pojedinačno, Ministarstvo ima ulogu supervizije. Posebno su izdvojeni ključni projekti: realizacija radova na Koridoru 10, kako drumskom tako i železničkom, i Koridor 11, uključujući sve deonice i koncesiju. Od ostalih projekata izdvojen je projekat koji se radi sa Kinom u vezi rekonstrukcije postojećeg i izgradnji novog koloseka Beograd-Budimpešta i Projekat ,,Beograd na vodi“.

Drugi važan segment rada Ministarstva je deo koji se odnosi na regulativu, a fokus će biti izmene i dopune Zakona o planiranju i izgradnji, koji je stupio na snagu 17. decembra 2014. godine. Predviđeni podzakonski akti: 2 uredbe i 28 pravilnika su već doneseni i postoji čvrsto uverenje da će Zakon funkcionisati. Posebno je naglašeno da je Ministarstvo od 25 propisa, za koje je bilo zaduženo, 9 usvojilo a 16 je u fazi donošenja, jer se čeka se mišljenje Evropske unije ili drugih resora. Ministarstvo je, samoinicijativno, odredilo da 1. marta napravi presek stanja u vezi navedenih akata.

Sledeći bitan aspekt rada Ministarstva je reforma javnih preduzeća, a najdalje se otišlo sa JP ,,Železnice Srbije“ a.d. U okviru aranžmana sa MMF om postoje dva subjekta, gde je jasno definisana uloga Ministarstva. Reforma je započeta, usvojen je projektni zadatak, po kom će se raditi reforma železnice, imaćemo četiri entiteta i to: holding, infrastrukturu, prevoz putnika i prevoz robe. Drugi segment na kome se radi je spajanje ,,Koridora Srbije“ d.o.o. sa JP ,,Putevi Srbije“, i tu se čeka da prođe rok od 30 dana utvrđenih Zakonom o privrednim društvima.

Kada su u pitanju poplave urađen je presek stanja i došlo se do podatka da je do sada u sanaciju putne ifrastrukture uloženo 4,7 milijardi dinara. Posebno je naglašeno da je za Republički geodetski zavod izdejstvovana druga faza kredita sa Svetskom bankom u iznosu od 44 miliona dolara.

U uvodnom izlaganju Aleksandra Damnjanović, državni sekretar u Ministarstvu građevinarstva, saobraćaja i infrastrukture je obavestila prisutne da je realizovano obećanje od strane predstavnika Ministarstva i da su podzakonski akti u vezi Zakona o planiranju i izgradnji urađeni u obećanom roku, predati zakonodavstvu i očekuje se da će sledeće nedelje biti objavljeni. Tako će institut „objedinjene procedure“ početi sa primenom 1. marta 2015. godine. Preduslov za funkcionisanje je donošenje podzakonskih akata, ali i opštih akata tj. odluka od strane lokalnih samouprava, a pre svega odluka kojima se uređuju urbanističke zone i koeficijenti, da bi izdavanje građevinskih dozvola moglo neometano da teče. Obavezni sastavni deo biće iznos doprinosa, kao i izjašnjenje investitora o načinu plaćanja. Svi pravilnici bili su na sajtu Ministastva gde su otvorene mini rasprave, dobijeno je dosta primedbi, ali i sugestija, dosta je uvaženo, a bilo je i nekih propusta koji su na vreme uočeni od strane stručne javnosti, pa je sve korigovano u cilju što boljeg funkcionisanja. Paralelno sa izradom podzakonskih akata, Ministarstvo sa Stalnom konferencijom opština i gradova radi na izradi dve vrste vodiča i to: vodiča za investitore i vodiča za one koji Zakon neposredno primenjuju. Istovremeno se radi i na izmeni Zakona o državnom premeru i katastru, da bi se Zakona o planiranju i izgradnji u potpunosti implementirao. Izmena Zakona očekuje se u ne dužem periodu od mesec dana. Posebno je naglašeno da je Ministarstvo, radi bolje implementacije Zakona o planiranju i izgradnji, organizovalo regionalne prezentacije na kojima je do sada učestvovalio 1.500 zaposlenih u jedinicama lokalne samouprave, a na sajtu Ministarstva biće objavljena najčešće postavljena pitanja i odgovori Ministarstva.

Kad je reč o pitanju legalizacije, ukazano je da se vode brojne polemike radi iznalaženja najboljih rešenja, da se trenutno broj objekata ili posebnih delova objekata za koje ne postoje dokazi o pravu svojine kreće oko 1.500.000, a zahteva za legalizaciju oko 820.000. Posebno je naglašeno da Uredbu o građevinskim proizvodima i Uredbu o urbanoj komasaciji, zbog složenosti i zbog prevoda 1.500 standarda, Ministarstvo nije bilo u mogućnosti da završi do zadatog roka. Procena je da će pomenute uredbe biti završene do početka meseca maja.

U nastavku sednice predstavnicima Ministarstva postavljena su pitanja u vezi sa stanjem javnih preduzeća „Železnice Srbije“ a.d. i „Putevi Srbije“, kao i o najavljenom spajanju sa ,,Koridorima Srbije“ d.o.o. do kraja marta. Ukazano je na napredak kad je reč o sanaciji oštećene infrastrukture u poplavama, a postavljeno i pitanje da li će JP ,,Putevi Srbije“ u ovoj godini nastaviti da rade na sanaciji lokalnih puteva, ako lokalne samouprave nemaju za to sredstava. U vezi sa implementacijom Zakona o planiranju i izgradnji posebno je ukazano na problem sa katastrima u svakoj opštini, kao i na potrebu imenovanja članova komisija za planove na nivou opština. Podržano je donošenje zakonske regulative, kojom bi bilo rešeno pitanje konverzije zemljišta. Narodni poslanik Dragan Jovanović, član Odbora, je ovom prilikom zatražio da mu se u pisanom obliku dostavi informacija o antikorupcijskom timu, o kome se govori u XI poglavlju Izveštaja, koliko ljudi broji, po kom aktu je osnovan, kome podnosi izveštaj, kao i da mu se dostavi kompletna krivična prijava zloupotreba izdavanja dozvola za međunarodni transport od 04.08.2014.godine i predmet koji se tiče nepravilnosti u postupku legalizacije skladišta gasa u Smederevu od 25.09.2014. godine.

Predstavnik Ministarstva je odgovorila da objedinjena procedura startuje od 1. marta, i da će se u toku primene sagledavati eventualne slabe tačke. Kada je reč o imenovanju članova komisija za planove Ministarstvo određuje članove, na osnovu obaveštenja, koje dobije. Posebno je naglašeno da je preporuka da svi gradovi imenuju glavnog urbanistu, ali nije imperativna norma. Kad je reč o donošenju zakona koji će regulisati konverziju rok je do kraja marta ove godine, tražena su izjašnjenja od Agencije za privatizaciju i Agencije za restituciju, ali i od svih opština. U ovom momentu pravi se baza podataka na osnovu koje će ekonomski stručnjaci predložiti nešto što je ekonomsko rešenje, koje je dobro za državu a održivo za investitore. U međuvremenu je potrebno naći i neko sistemsko rešenje za problem legalizacije.

Kad je reč o imenovanju direktora javnih preduzeća predstavnik Ministarstva je odgovorio da su u toku konkursi, a da je okončan konkurs za direktora „Železnice Srbije“ a.d.. Proces spajanja JP „Puteva Srbije“ sa ,,Koridorima Srbije“ d.o.o. je u toku, čeka se verifikacija ugovora kojima se definiše prenos garancija, da u budućem periodu ne bi bilo problema, a istovremeno je napravljena funkcionalna organizacija. Formirane su crne i bele liste preduzeća, koje se mesečno ažuriraju, pa se na tim osnovama i funkcioniše. Traženi izveštaji u pisanom obliku će biti dostavljeni narodnom poslaniku.

Na kraju rasprave predsednik Odbora je naglasio da podržava donošenje zakona koji bi rešio problem konverzije, a u svom izlaganju se posebno osvrnuo na deo Izveštaja koji se odnosi na saobraćaj. Ukazano je da Ministarstvo vrši upravni nadzor, da ne gradi, da grade preduzeća. Izraženo je mišljenje da je dobro što se razmatra spajanje ,,Koridora Srbije“ d.o.o. sa JP ,,Putevi Srbije“. Međutim, treba imati u vidu da su ,,Koridori Srbije“ d.o.o. formirani sa zadatkom da izgrade Koridor 10 i kasnije Koridor 11, a da JP ,,Putevi Srbije“ održavaju puteve. U vezi sa tim potrebno je da se još jednom razmisli šta se spajanjem dobija. Kad je reč o JP „Železnice Srbije“ a.d. nedopustivo je da osam meseci nema direktora, a u njegovoj nadležnosti je i Projekat ,,Žeželjev most“, kao i da je potrebno ubrzati reformu železnice.

Naglašeno je da je Projekat ,,Beograd na vodi“ od izuzetnog značaja za Republiku Srbiju, pa samim tim i za Ministarstvo, i da bi bilo uputno da Ministarstvo ima određene ingerencije nad Projektom. Takođe, postavljeno je i pitanje, šta se dešava sa prugom Valjevo-Loznica, kao jako važanim segmentom južne transferzale, uz napomenu da je na pomenutoj deonici završeno preko 50% radova. U vezi sa tim ukazano je da treba imati u vidu da Evropska unija na teritoriji Republike Srbije finansira projekte od značaja za nju, a da Ministarstvo mora obratiti pažnju na projekte koji nemaju interes za Evropsku uniju, ali imaju za Republiku Srbiju i za njihovu realizaciju se moraju obezbediti sredstva. Ukazano je i da crne i bele liste preduzeća mogu funkcionisati u razvijenim zemljama gde je privreda na zavidnom nivou.

Predstavnik predlagača se zahvalio na sugestijama i obavestio prisutne da je pri Ministarstvu formiran Sektor za upravljanje projektima, tako da postoji nadzor nad svim projektima.

U diskusiju su učestvovali narodni poslanici: Milutin Mrkonjić, Dragan Jovanović, Aleksandra Damnjanović i Dejan Trifunović.

Na kraju rasprave pojedinačnim izjašnjavanjem Odbor za prostorno planiranje, saobraćaj, infrastrukturu i telekomunikacije je, jednoglasno, odlučio da prihvati:

* Izveštaj o radu Minstarstva građevinarstva, saobraćaja i infrastrukture za period avgust – oktobar 2014. godine, i
* Izveštaj o radu Minstarstva građevinarstva, saobraćaja i infrastrukture za period novembar 2014. godine - januar 2015. godine.

\*

\* \*

Na sednici je vođen tonski zapis.

Sednica je zaključena u 13.00 časova.

SEKRETAR ODBORA PREDSEDNIK ODBORA

Biljana Ilić Milutin Mrkonjić